 इस ग्रां दे बारे च इक्क कहावत ऐ।  गलांदे न जे इस पिण्डे च कोई जट्ट जाति दा मानु बधी-फली नेईं सकदा।  इंयां इत्थें मती सारी संख्या ब्राह्मण ते दूई जाति दे लोकें दी बस्सा करदी ऐ।  इक्क बारी दी गल्ल ऐ जे इस ग्रां च मते सारे जट्टें दे घर थे ते उन्दे बिच्चा दा इक्क जट्ट जिसदा नां कमलू हा, गवां चारदा ते अपना निर्वाह् करदा हा।  उसदी इक्क बड़ी गै शैल ते सनाह्कड़ी गौ जिसदा लोहा रंग हा ते मींडे-मींडे सिंग रोज घरै दे दक्खनै पास्सै घा चरने गी जन्दी ते घर चरने परैंत शिव दी मूर्ति पर खड़ोइयै दुद्दै दियां धारां सुटदी ते घरै गी परतोई औंदी।  सञं होने पर जट्ट दुद्द लैने गी गवै कोल जन्दा तां गौ उसी दलत्ते मारदी।  ए दिक्खी जट्टै गी शैंका होन लगी जे शायद कोई इसदा दुद्द चोरी चोई लैंदा ऐ।  इक्क दिन जिस बेल्लै जट्टै गौ खोल्ली छोड़ी ते चोरी-चोरी छपदे-छपदे ओह् दुद्दै दे चोरा दा पता लैने लेई गवै दे पिच्छें होई पेआ।  ते दूर इक्क कुप्पड़ै पिच्छें छप्पी गेआ ते गवै दियां सारियां हरकतां जाचन लगा।  गौ सारी ध्याड़ी चरदी रेई ते सञां बेल्लै घरै गी परतोने पर खड्डै दे कण्ढे शिवें दे मन्दर पर जाइयै मूर्ति पर खड़ोइयै दुद्दै दियां धारां चोआन लगी।  जट्टै गी इस गल्लै दा बड़ा गै कलेश होआ ते द्रौड़ियै गवै दे कोल गेआ ते कसुन्दी गै उसदे सिरै पर डांगै दी मारी ते गौ चुपचाप खड़ोती दी दुद्द दिंदी गै रेह्ई।  अग्गें दिक्खो शिवें दी सत्तेआ जे गवै गी बिंद बी नेईं लग्गी।  पर मूर्ति बिचा दा खूनै दियां लैह्रां निकलन लगी पेइयां।  ते मूर्ति बिच्चा दा एह् शब्द निकले--’ओ चुश्टा मड़ा तूं गवै गी नेईं मारेआ, मिगी मारेआ ऐ।  एह् गल्ल सुनने परैंत जट्ट घरै गी परतोई गेआ। 